ŠIAULIŲ MIESTO SAVIVALDYBĖS TARYBA

SPRENDIMAS

DĖL STUDIJŲ ŠIAULIŲ MIESTE PARAMOS SKYRIMO TVARKOS APRAŠO PATVIRTINIMO

2018 m. liepos 19 d. Nr. T-276

Šiauliai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos švietimo įstatymo 58 straipsnio 1 dalies 1 punktu, Šiaulių miesto savivaldybės taryba n u s p r e n d ž i a:

1. Patvirtinti Studijų Šiaulių mieste paramos skyrimo tvarkos aprašą (pridedama).

2. Įpareigoti Šiaulių miesto savivaldybės administracijos direktorių patvirtinti Studijų Šiaulių mieste paramos skyrimo tvarkos aprašui įgyvendinti reikalingus dokumentus.

3. Nustatyti, kad šis sprendimas ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų apygardos administraciniam teismui bet kuriuose šio teismo rūmuose.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2018 m. liepos 19 d. sprendimu Nr. T-276

STUDIJŲ ŠIAULIŲ MIESTE PARAMOS SKYRIMO TVARKOS APRAŠAS

I SKYRIUS

BENDROSIOS NUOSTATOS

1. Studijų Šiaulių mieste paramos skyrimo tvarkos aprašas (toliau – Aprašas) reglamentuoja finansinės studijų paramos (toliau – studijų parama) skyrimo studentams, studijuojantiems Šiaulių miesto savivaldybės (toliau – Savivaldybės) teritorijoje veikiančiose aukštosiose mokyklose, ir mokiniams, besimokantiems Šiaulių profesinio rengimo centre, tvarką.

2. Studijų paramos tikslas – aktyvinti Šiaulių miesto socioekonominę, kultūrinę pažangą remiant Šiaulių miesto potencialą – jaunimą, galintį prisidėti prie spartesnės ir jaunimo lūkesčius atliepiančios miesto plėtros. Studijų rėmimas siejamas su jaunimo skatinimu studijoms likti Šiaulių mieste ir baigus studijas dirbti Šiaulių miesto įstaigose ir įmonėse.

3. Studijų parama, stipendijos forma, skiriama iš Šiaulių miesto savivaldybės biudžeto (toliau – savivaldybės biudžetas) lėšų ir priklauso nuo einamųjų metų savivaldybės biudžeto galimybių.

4. Lėšos studijų paramai kiekvienais metais numatomos Savivaldybės švietimo prieinamumo ir kokybės užtikrinimo programoje.

II SKYRIUS

STUDIJŲ PARAMOS SKYRIMO KRITERIJAI IR DYDIS

5. Studijų paramos gavėjai yra pažangūs Savivaldybės teritorijoje veikiančiose aukštosiose mokyklose (toliau – aukštoji mokykla) studijuojantys pirmosios (bakalauro) ir antrosios (magistro) studijų pakopų studentai ir Šiaulių profesinio rengimo centre besimokantys mokiniai, turintys susitarimą su Šiaulių miesto savivaldybės teritorijoje veikiančia įmone ar įstaiga dėl įdarbinimo ne trumpiau kaip 3 metams pagal įgytą kvalifikaciją.

6. Stipendijos yra dviejų dydžių:

6.1. aukštojoje mokykloje studijuojančiam studentui (toliau – studentas) – 4 bazinių socialinių išmokų dydžio suma per mėnesį;

6.2. Šiaulių profesinio rengimo centre besimokančiam mokiniui – 2 bazinių socialinių išmokų dydžio suma per mėnesį.

III SKYRIUS

STUDIJŲ PARAMOS LĖŠŲ SKYRIMO TVARKA

7. Studijų paramos lėšų skyrimą koordinuoja Savivaldybės administracijos direktoriaus sudaryta Studijų paramos komisija (toliau – komisija).

8. Savivaldybės administracija skelbia Atrankos gauti studijų paramą konkursą (toliau – atrankos konkursas).

9. Savivaldybės administracijos direktorius tvirtina konkursui įgyvendinti reikalingus dokumentus.

10. Pretendentai į studijų paramą, komisijai iki nustatytos datos pateikia šiuos dokumentus:

10.1. paraišką;

10.2. pažymą apie studijas aukštojoje mokykloje arba mokymąsi Šiaulių profesinio rengimo centre;

10.3. asmens tapatybę patvirtinančio dokumento (asmens tapatybės kortelės, paso) kopiją;

10.4. studento ar mokinio pažangumą patvirtinančius dokumentus, įstoję į pirmą kursą studentai pateikia bendrojo ugdymo mokyklos brandos atestato priedo su mokymosi rezultatų įvertinimais kopiją ar kitos mokyklos baigimo dokumentus su mokymosi rezultatų įvertinimais;

10.5. susitarimą su Savivaldybės teritorijoje veikiančia įmone ar įstaiga (toliau – darbdavys) dėl įdarbinimo ne trumpiau kaip 3 metams pagal įgytą kvalifikaciją.

11. Atrankos konkursui pretendento pateikti dokumentai registruojami Savivaldybės administracijai Švietimo, kultūros ir sporto departamento Švietimo skyriuje (toliau – Švietimo skyrius). Atrankos konkurso dokumentai nėra grąžinami.

12. Studento ar mokinio, pretenduojančio gauti studijų paramą, dokumentus vertina komisija.

13. Komisija turi teisę paprašyti pretendentų pateikti kitus papildomus dokumentus.

14. Komisijos sprendimai dėl studijų paramos skyrimo įforminami Komisijos posėdžio protokolu.

15. Studijų parama skiriama atsižvelgiant į Komisijos protokolinį sprendimą Savivaldybės administracijos direktoriaus įsakymu.

16. Savivaldybės administracija, studentas ar mokinys (toliau – studijų paramos gavėjas), susitarimą su studijų paramos gavėju pasirašęs darbdavys ir aukštoji mokykla arba Šiaulių profesinio rengimo centras sudaro Savivaldybės administracijos direktoriaus įsakymu patvirtintos formos keturšalę bendradarbiavimo – paramos sutartį (toliau – sutartis). Sutartyje numatomi šalių įsipareigojimai bei jų vykdymo terminai, atsakomybė ir kitos sąlygos.

17. Pasirašius sutartį:

17.1. Studentas (mokinys) pateikia draudimo bendrovės išduotą laidavimo raštą, kuriuo laiduojama, kad studentui (mokiniui), neįvykdžius sutartinių įsipareigojimų, Savivaldybei bus atlyginti tiesioginiai nuostoliai – 1000 eurų už kiekvienus studento (mokinio) mokslo metus.

17.2. Savivaldybės administracijos Apskaitos skyrius kartą per mėnesį stipendiją perveda į studento nurodytą sąskaitą.

18. Studijų parama nemokama studijų pertraukimo (akademinių atostogų, studijų sustabdymo, baigiamojo darbo atidėjimo) metu. Kitais studento mobilumo atvejais (dalinės studijos užsienio aukštojoje mokykloje pagal mainų programas arba studijuojant pagal jungtinę studijų programą) paramos mokėjimas nenutraukiamas.

19. Studijų paramos lėšos skiriamos negrąžinamai, jeigu, sudaręs sutartį su Savivaldybės administracija, lėšų gavėjas įvykdo savo sutartinius įsipareigojimus.

20. Jei darbdavys dėl susiklosčiusių objektyvių aplinkybių (bankroto, likvidavimo, reorganizavimo) nebegali vykdyti sutartyje numatytų įsipareigojimų, kitoms šalims sutikus, jo įsipareigojimus gali perimti kitas Šiaulių miesto savivaldybės teritorijoje registruotas darbdavys. Darbdavys, neįvykdęs sutartinių įsipareigojimų, išskyrus šiame punkte nurodytas objektyvias aplinkybes, Savivaldybei atlygina patirtus nuostolius – sumoka 1000 eurų už kiekvienus studento (mokinio) mokslo metus.

21. Studijų paramos gavėjas, nutraukęs sutartį ar nevykdantis sutarties įsipareigojimų, privalo grąžinti iš Savivaldybės gautą pinigų sumą pagal sutartyje numatytus įsipareigojimus ir atsakomybę.

IV SKYRIUS

BAIGIAMOSIOS NUOSTATOS

22. Aprašą keičia ir papildo Savivaldybės taryba.

23. Aprašo įgyvendinimą koordinuoja ir studijų paramos skyrimo buhalterinę apskaitą tvarko Savivaldybės administracija.

___________________________